Хэт и щIыпIэр нэхъ дахэ?
ЛыжэкIэ къежэхыным тегъэщIа урысейпсо зыгъэпсэхупIэ нэхъыфIхэм хабжащ Iуащхьэмахуэ.
2017 — 2018 гъэхэм я щIымахуэ лъэхъэнэм ирихьэлIэу «ТурСтат» агентствэм иригъэкIуэкIа къэпщытэныгъэхэм къызэрагъэлъэгъуамкIэ, ди щIыпIэм къакIуэ зыгъэпсэхуакIуэхэм я бжыгъэм нэрылъагъуу хэхъуащ метр мини 4-м нэблагъэ и лъагагъыу яутIыпща ещанэ кIапсэрыкIуэ гъуэгум и фIыгъэкIэ. Абы «Мир» станцым къыщыщIедзэри, «Гара-Баши» нэсыху зеIэт икIи ар Европэм щынэхъ лъагэ дыдэщ.
Мы зэманым ирихьэлIэу Урысейм бгы-лыжэ къэжыхьыпIэу 300-м нэблагъэ иIэщ. Мы спорт лIэужьыгъуэмрэ сноубордингымрэ дахьэххэм я бжыгъэм ди къэралым щыхэхъуэ зэпытщ. Илъэс зыбжанэ и пэкIэ ар проценти 10-м фIимышу щытамэ, иужьрей илъэсым зэуэ процент 15-м нэсащ.
Къэбэрдей-Балъкъэрым Курортхэмрэ туризмэмкIэ и министерствэм дызэрыщигъэгъуэзамкIэ, 2017 гъэм дызэрытехьэрэ ди щIыпIэм мелуан ныкъуэм я нэгу зыщрагъэужьащ.
Жанхъуэт Зузэ.
